Uutta kirjallisuutta (Väsyneen haudalla)
Väsyneen Haudalla. Alkuperäinen novelli, kirjoitti Kario. Tampereella, Hj. Hagelberg 53 siv. 60 penniä.

Omituinen ilmiö kirjallisuudessamme on viime aikoina ne kaunokirjalliset kokeet, joita jotkut, minkäänlaista koulua käymättömät, ovat tehneet. Lukemalla ennen ilmestynyttä kirjallisuutta ovat he oppineet ajatustapansa muodostamaan täysin, jopa viehättävänkin kelvolliseksi kokonaisuudeksi. Huomautamme vaan Päivärintaa ja Kauppis-Heikkiä muiden joukossa. Kario on mainittujen vertainen siinä, ettei hän ole saanut kouluoppia, ja hänen ensimmäinen kirjallinen kokeensa on ”Väsyneen haudalla”. Siinä esitetyn tapausten juoksu on sangen mutkaton ja usein käytetty. Köyhän talon poika rakastuu rikkaan talon tyttöön. Tietysti tämän isä kieltää ja tahtoo pakoittaa tytön menemään omalle rikkaalle ehdokkaalleen.

Siinä kertomuksen juoni. Kaikissa luontoperäisyydessään on se kuitenkin huvittava, katsoen siihen vakavuuteen ja totuuteen, millä vähemmän luonnollisetki asiat kerrotaan, tekijä epäilemättä uskoo itse kaikki mahdolliseksi. – Kieli on ylimalkaan oikeata ja sujuvaa. Tekijä näkyy ihastuneen noihin lukemattomiin pisteriviin, joita nyt moniaat nuoremmat kirjailijat käyttävät, vaan mielestämme ne ovat joutavia.

–m.

Lähde: Tampereen Sanomat 21.12.1887.

Anonyymi
Kirjallisuusarvostelut
Tampereen Sanomat
1887